als_Latn dik_Latn sag_Latn
Oriela Nebiaj, që në moshën pesëmbëdhjetëvjeçare, dallohej menjëherë nga adoleshentet e tjera, që zakonisht kanë një çehre të hutuar prej së panjohurës që i pret në kapërcimin nga tetëvjeçarja në gjimnaz. Me një të ecur karakteristike të ngjashme me Gisele Bundchen, Oriela sfilonte kur shkonte nga njëra klasë në tjetrën apo edhe kur përshkonte një gjatësi të vogël rruge, siç ishte nga banka e saj deri në dërrasën e zezë. E veshur me uniformën “e shpifur” (siç e quante vetë), nën fundin blu treçerekësh dhe pulovrin e bollshëm me jakë V (uniforma e një shkolle të mesme jopublike në Tiranë), i lexoheshin përvijimet e një trupi lastar. Në të vërtetë, Oriela rrallë e për mall e mbante uniformën, sepse, pa i mbushur të pesëmbëdhjetat, u kthye në ikonë mode për shoqet e shkollës. Në të tilla rrethana, i doli obligimi i madh moral të mos zhgënjente fanset gjatë spektaklit të modës që zhvillohej çdo mëngjes në oborrin e shkollës, para fillimit të mësimit. Për një tufë adoleshentesh, tek të cilat sapo është zgjuar interesi për look-un dhe modën, Oriela ishte maksimumi i një vajze të kuruar.
Kanë kaluar dhjetë vjet që atëherë, por prezantuesja e emisionit sportiv në “Albania Screen” vazhdon ta mbajë me krenari statusin si ikonë mode, të paktën në rrethin e saj të miqve. Për shërbimin fotografik, vjen e veshur me një fustan të gjatë pranveror, kombinuar me një xhaketë xhins të puthitur pas trupit, si dhe ka hipur mbi një palë sandale “Giorgio Armani”. Tani, bashkë me 1.73 cm e saj, është ngritur më lart se gjithë njerëzit e tjerë që ndodhen në studion fotografike. “O zysh, po i thonë 12 cm taka, nuk është shaka”, thotë duke ruajtur të njëjtën etikë sjelljeje, pavarësisht se marrëdhënia jonë dikur mësues-nxënës sot është një raport mikeshash.
Pasi mbaron punë me prezantimin e saj me fotografin, fillon e nxjerr një duzinë rrobash, por vështirë të caktosh prej tyre një stil të vetëm. “Stili im është ndërthurja e duhur e tendencave, në mënyrë që moda të mos më përcaktojë mua, por unë atë. Gjithmonë i ndërthur tendencat me njëra-tjetrën për të qenë unë avangarde dhe jo ajo që kam veshur. Stili im nënkupton veshje të rehatshme, por moderne; sexy, por elegante dhe klasike në të njëjtën kohë.
Më pëlqen të miksoj ngjyrat e tokës me denim, pa harruar dhe detajet e ditës të rrugëve londineze”, thotë Oriela, e cila ka bërë gati veshje të stileve të ndryshme: nga kostume serioze Armani deri te një minibust Sisley gri, prej cohe me dizenjim leopardi. “Dakord, e pranoj, ky minifustan duket ‘i frikshëm’, por dijeni që është kulmi i ekstravagancës sime. Nuk do të vishja dot kurrë një fustan më të shkurtër se kaq dhe sidomos një fustan me një dizenjo leopardi, që ulëret. Ja, edhe te ky fustan gri, dizenjoja e leopardit mezi dallohet”, justifikohet shpejt e shpejt, kur vëren që me këtë fustan ka bërë vërtet përshtypje.
Në të vërtetë, turbullimi që shkaktoi në studio, më shumë se me fustanin ekstravagant, ka të bëjë me faktin që veshjen e mban një trup që turbullon mendje e zemra. Në konkurset e bukurisë të organizuara në shkollë të mesme, Oriela gjithmonë shpallej “Mbretëreshë bukurie”, “Top modelja e shkollës” etj. Nëse do ta kishte vazhduar karrierën modeste të nisur në shkollë të mesme, sot mund të kishte një titull Miss-i apo top modeleje. “Unë në konkurse bukurie?! Kurrë! – thotë me një zë të vendosur. – Jam marrë me organizime konkursesh bukurie kur kam punuar si menaxhere marketingu në Citypark e kam arritur me sukses të organizoj disa të tilla, por asnjëherë nuk kam dashur të marr pjesë në to”. Megjithatë, nuk e mohon që pamja e saj e jashtme ishte arsyeja që i siguroi punën si moderatore e emisionit sportiv në AS.
Sa për pjesëmarrjet në sfilatat e organizuara në shkollë të mesme, i konsideron si “lajthitje të moshës”. “Jam rritur dhe trajtuar gjithë kohës si çun, ndaj nuk e kam marrë kurrë seriozisht pamjen time të jashtme e ta shfrytëzoj nëpër konkurse bukurie. Unë jam vajza e tretë pas dy motrash. Jam konsideruar si çuni i shtëpisë. Babi më dorëzoi çelësat e hotelit në plazhin e Durrësit e unë jam kujdesur për të në kohën e fluksit gjatë verës qëkur isha pesëmbëdhjetë vjeçe”, tregon Oriela, që përpos pretendimeve, nuk ka asgjë të përbashkët me një tip çuni, siç dëshiron ta konsiderojë veten. Ah, po, një lloj lidhjeje ekziston: kur vesh xhaketa ose xhinse të stilit boyfriend, por edhe kjo gjë nuk para ndodh shpesh.
“Në stil jam paksa latina, pak J. Lo, pak Shakira. Të dyja më kanë frymëzuar në sofistikimin e veshjeve sexy, asnjëherë të tepruara, gjithmonë në masën e duhur. Frymëzohem shumë edhe nga stili i Eva Longoria-s dhe Kate Moss-it. Eva është gjithmonë e veshur bukur, sipas modës së fundit, por brenda kornizave të saj. Kate është disi më e egër, gjithmonë me shumë pak tualet. Kur i shoh se si vishen në jetën e përditshme, larg tapeteve të kuq dhe pasarelave, krijoj skema në kokë dhe e kam të qartë se si do të jetë stili im i ri i veshjes. Por nuk bëj asnjëherë copy-paste. Për mua është shumë e rëndësishme të njohësh veten, në mënyrë që veshjet të jenë pjesë e jotja. Një shprehje fashion thotë: “Ndiq gjithmonë instinktin e parë. Nëse e mendon dy herë, humb magjia”. Një gjë fort e thjeshtë për një vajzë si Oriela. Ajo vërtet nuk ka pse të mendohet dy herë për të veshur diçka. Me trupin e saj, është e sigurt që do të dukej bukur edhe sikur të hidhte sipër një thes prej lecke.
Fashion Icon i së ardhmes:
Rihanna dhe Lady Gaga.
Të veshura më bukur dhe më keq:
Më bukur: Eleonora Jakupi dhe Jehona.
Personazhi shqiptar që vishet më keq mendoj se është Mariza Ikonomi, ndërsa nga personazhet e huaja: këngëtaret Amy Winehouse dhe Bjork.
Stilisti i preferuar:
Alexander McQueen, John Galliano, Marc Jacobs, Yves Saint Laurent.
Stilet e preferuara:
Në jetën e përditshme, e gjej veten tek H&M, si dhe Zara.
als_Latn als_Latn als_Latn als_Latn als_Latn als_Latn als_Latn als_Latn zho_Hans als_Latn als_Latn als_Latn als_Latn ltz_Latn lij_Latn als_Latn